דני ויטמן

דניאל חיים ויטמן (נולד ב-28 ביולי 1968) הוא עורך דין ישראלי. החל מ-2017 מכהן כפרקליט מחוז ירושלים (פלילי).

 ביוגרפיה 
דניאל חיים ויטמן נולד בירושלים, להורים ניצולי שואה: אמו לאה ניצולת מחנה הריכוז ברגן-בלזן ואביו איזידור שרד את גטו קרקוב. הוא למד בישיבת הר עציון בגוש עציון. ראשיה, הרבנים יהודה עמיטל ואהרן ליכטנשטיין, לדבריו, "עיצבו חלק גדול מתפיסותיי". מוסמך לרבנות.פוסט של פרקליטות המדינה ברשת החברתית פייסבוק, 14 בפברואר 2019 שירת בצה"ל כקצין והגיע במילואים לדרגת סגן אלוף. בתפקידו האחרון שימש מג"ד חי"ר בחטיבת מנשה. הוא בעל תואר ראשון מאוניברסיטת בר-אילן ותואר שני מהאוניברסיטה העברית בירושלים, שניהם במשפטים, ובוגר תוכנית קרן וקסנר.

 פרקליטות המדינה 
בין השנים 1997–1998 התמחה ויטמן במחוז ירושלים של פרקליטות המדינה ומאז נותר במחוז עד היום. במסגרת תפקידו הוביל את הרשעת גיורא קורצקי אשר רצח את חותנו אלי סבג, וסוכן המשטרה איציק אדרי שרצח את בת זוגו שרית זיקרי-בנית. כן הוביל את הרשעת איהאב נימר, שהצית את בית משפחתו בשועפאט וגרם למות אשתו.

ויטמן ניהל גם תיקי צווארון לבן. הוא שימש, לצד נורית ליטמן, כתובעו של השר לשעבר שלמה בניזרי. כן ליווה את חקירותיו של הרב הראשי לשעבר יונה מצגר ועמד בראש צוות התביעה במשפט אשר נחתם בעסקת טיעון. בתקופה בה הושעה אורי קורב מטיפול בפרשיות מרכז ההשקעות, טלנסקי וראשונטורס שכנגד אהוד אולמרט, צורף ויטמן לטיפול בתיקים.

ב-2013 מונה ויטמן למשנה לפרקליטת מחוז ירושלים, נורית ליטמן.

 פרקליט מחוז ירושלים ואזור יהודה ושומרון (פלילי) 
במאי 2017 מונה לפרקליט מחוז ירושלים (פלילי). במסגרת תפקידו הגיש את כתב האישום נגד שרה נתניהו, שבו נאשמה בקבלת דבר במרמה בנסיבות מחמירות ומרמה והפרת אמונים. ביחס לתיק זה התבטא סמוך לפתיחת המשפט בשנת 2018: "מדובר בתיק חמור. אשת ראש הממשלה ניצלה את מעמדה בתוך מעון ראש הממשלה [...] היא השחיתה עובד ציבור בכיר לצורך ביצוע העבירות [...] היא הייתה מודעת לדברים". בהמשך, במסגרת הליך גישור והסדר טיעון, הודתה נתניהו והורשעה בפלילים.

ויטמן הוביל לאורך שנים את הרשעת דניאל נחמני ברצח נועה אייל, וכן את הרשעת השר לשעבר גונן שגב בריגול, לוחם מג"ב בן דרי בגרימת מוות ברשלנות, אנדריי וולצ'נסקי וקלייר קרובלי ברצח שכנם סמי מרציאנו, ועוד. הוביל את החמרת הענישה בגרימת מותה של סגן  בהר הרצל. כן מנהל את תיקו של פעיל השמאל הקיצוני עזרא נאווי, ועוד. בדצמבר 2019 דחה בית המשפט העליון את בקשתו לערער על זיכויו של הרב שלום דב וולפא מעידוד לסירוב פקודה.

הוביל את הסדר הטיעון בעניינו של חבר הכנסת יעקב ליצמן בפרשת מלכה לייפר, ואף התראיין בעניין זה בכלי תקשורת.; ציוץ של גלי צה"ל ברשת החברתית טוויטר, 30 בינואר 2022

בדצמבר 2018 הקים צוות לגיבוש נהלים חדשים הנוגעים לחסימת כבישים במהלך הפגנות. הצוות פרסם את מסקנותיו באוגוסט 2020. במאי 2020 היה ויטמן בין בכירי פרקליטות המדינה שתקפו בחריפות את ממלא מקום פרקליט המדינה דן אלדד, בטענה שבדיקה שפתח כנגד היועץ המשפטי לממשלה אביחי מנדלבליט בפרשת הרפז נעשתה משיקולים שאינם עניינים ופרסומה ברבים היה "מעשה שלא ייעשה".

בפברואר 2025, עם סיום עבודתו של ויטמן בפרקליטות המדינה, נבחרה אשרת שהם להחליפו בתפקידו.

 חיים אישיים 
ויטמן נשוי לתחיה, עובדת סוציאלית ומעצבת ריהוט לחדרי ילדים, ואב לארבעה. מתגורר בשכונת רסקו בירושלים.

 קישורים חיצוניים 
 על אודות פרקליטות מחוז ירושלים (פלילי), באתר משרד המשפטים

 מנהל תיק רצח נועה אייל: "ראיית הזהב נותרה בעינה לאורך כל הדרך" – ראיון עם אמיר איבגי, באתר גלי צה"ל

 הערות שוליים 

קטגוריה:עורכי דין פליליים ישראלים
קטגוריה:פרקליטי מחוז ירושלים
קטגוריה:ירושלים: אישים
קטגוריה:בוגרי ישיבת הר עציון
קטגוריה:בוגרי אוניברסיטת בר-אילן: משפטים
קטגוריה:ישראלים שנולדו ב-1968